text: Galleri: Havmøllerne giver strøm til 91 juleænder pr. sving
  21 december 2016 kl. 19.30
  Havmølleparken Horns Rev 2 leverer strøm til 91 juleænder hvert 5. sekund. Vi var med på havet for at vedligeholde møllerne.
  Julen er juleændernes tid. De smager fantastisk - og så koster de en masse strøm at lave. Så meget strøm, at elselskaberne tydeligt kan se, at de fleste mennesker spiser julemad kl. 18.00 juleaften. Der falder strømforbruget nemlig drastisk.
  To pct. af den danske strøm produceres af de 91 vindmøller i havmølleparken Horns Rev 2. For hver gang møllevingerne drejer en omgang og en kvart, laver hver vindmølle strøm nok til at stege en hel juleand.
  Havmølleparken ligger ca. 30 kilometer ud for Blåvandshuk, og møllerne skal vedligeholdes året rundt. 
  Vi var en tur ude på Horns Rev 2 sammen med seks vindteknikere, der skulle ud og servicere møllerne.
  Turen ud foregik med båden Wind Supplier, der stod ud fra Esbjerg Havn tirsdag morgen kl. 7.00.
  Risiko for søsyge
  Det tager mellem én og halvanden time at sejle ud til havmølleparken, og selv i relativt vindstille vejr kræver turen en søstærk mave. Det har alle seks teknikere.
  - Man bliver nok lidt hærdet med tiden, siger vindtekniker på Horns Rev 2, René Kjær til TV SYD.
  Og han må vide det, for han tager turen hver morgen i vinterhalvåret.
  - Om sommeren bor vi på en platform ude i havmølleparken i en uge ad gangen, men om vinteren rejser vi derud dagligt, forklarer René Kjær.
  Farligt arbejde
  Sådan en arbejdsdag varer gerne 12 timer, og den kræver, at udstyret er i orden. 
  - Om vinteren har vi overlevelsesdragt på, når vandtemperaturen er under ti grader. Og så skal vi have vores seler og hjelm og redningsvest på også, fortæller vindtekniker René Degn Sørensen, der er kollega til René Kjær. 
  Da båden Wind Supplier når ud til vindmøllerne, bliver vindteknikerne sat af i hold af to. Afsætningen er en vanskelig opgave i sig selv. For at sætte teknikerne af, må båden sejle helt hen til møllen, og teknikerne skal passe på, når de går fra den vuggende båd og op på vindmøllens stige. Hvis man falder ned midt imellem de to, så risikerer man at blive mast, når båden vugger imod møllen.
  Inde i en vindmølle
  Teknikerne spænder sig fast med en karabinhage og klatrer de første ti meter op i møllen ad en stige. Derefter går det meste af vejen op til vindmøllens "hus" med en meget lille elevator, hvor der kun lige med nød og næppe kan presses to personer ind.
  René Kjær, Vindtekniker, Horns Rev 2, Dong Energy: "Man kan sammenligne det med en bil, der er gået i stykker. Det er stort set det samme - det er bare en vindmølle i stedet."
  De fleste hold bruger en hel dag på at fejlfinde, reparere og vedligeholde en vindmølle.
  - Man kan sammenligne det med en bil, der er gået i stykker, siger René Kjær. - Det er stort set det samme - det er bare en vindmølle i stedet, forklarer han.
  Sidste tur før jul
  Kl. 16.30 sejler Wind Supplier rundt og samler de sidste teknikere op fra deres møller, og så går turen igen ind mod land. Og julemaden. Turen tirsdag er nemlig den sidste, holdet når, før jul. Så sætter vejret en stopper for de ellers daglige ture ud til Horns Rev 2.
  - Bølgerne skal være under halvanden meter. Ellers må vi ikke arbejde herude - det er for farligt, forklarer René Degn Sørensen.
  - De har lovet dårligt vejr til efter jul, så med mindre der kommer et vindue med godt vejr, så kommer vi ikke ud igen før jul, siger han.
  Fakta om Horns Rev 2
  Mølletype SWT - 2,3-93Antal møller 91Kapacitet pr. mølle: 2,3 MWSamlet maksimal effekt i parken: 209 MWForventet årlig produktion: 800 GWhTotal højde inkl. vinge: 114 meterTårnhøjde: 68 meterVingelængde: 45 meterFundament under hav: 30-40 meterVingediameter (rotor): 93 meterNacelle (maskinhus): 16 meter langNavhøjde: 68 meterVægt, vinge: 12 tonVægt, nacelle: 80 tonVægt, tårn: 92 tonVægt, fundament: 150-200 tonSamlet vægt pr. mølle: ca. 400 tonStartvind: 4 m/s (let vind)Fuld produktion fra: 13 m/s (hård vind)Stopvind: 25 m/s (storm)Står på vanddybde: 9-17 mAfstand fra land: 30 kilometerAfstand mellem møllerne: 500 meterHavvindmølleparkens areal: 35 kvadratkilometerI drift fra 2009Samlet anlægspris: 3,5 milliarder DKK    Kilde: Horns Rev 2- En af verdens største Havmølleparker, Dong Energy
  
  